NOȚIUNI GENERALE DE CONSERVARE A ICOANELOR 


Restaurator pictură Onica Stelian 
Facultatea de Teologie Ortodoxă, laşi 


1. Rolul conservării bunurilor culturale în societatea modernă 


Patrimoniul cultural naţional reprezintă identitatea unei naţiuni. Originile 
istorice ale unei naţiuni nu pot fi stabilite fără „probele” patrimoniale, fără 
identificarea celor mai îndepărtate creaţii ale sale care s-au păstrat şi care se cer 
a fi protejate tocmai prin conservarea sau restaurarea lor. Rolul acestui dome- 
niu, al conservării şi restaurării bunurilor culturale într-o societate modernă,este 
nu numai esenţial, ci chiar vital, pentru asigurarea integrităţii cultural-artistice, 
istorice, etnice, geografice şi chiar politice şi morale a unui popor. 

În fiecare etapă istorică, necesitatea păstrării unor valori culturale s-a pus din 
diverse perspective, asupra recunoaşterii unor opere ca valori autentice, nivelul 
politic şi de civilizație, avînd un rol definitoriu în formarea unei ideologii spe- 
cifice asupra valorilor culturale. Dar, nivelul civilizaţiei se clădeşte într-o mă- 
sură şi prin învăţarea corectă a istoriei. Or, istoria se bazează pe documente 
concrete, pe un tezaur spiritual constituit în final din materie vulnerabilă, care 
pentru a exista în timp trebuie conservate sau restaurate. Prin procesul de con- 
servare sau restaurare obiectul cultural este repus în parametrii săi naturali, 
căpătând eficienţa şi menirea originară. 

Documentele culturale ale istoriei unei comunități, o dată şterse prin degra- 
darea şi pierderea iremediabilă a operelor, comunitatea rămâne fără puncte de 
reper, nu mai are personalitate, identitate... Prin dispariţia unor astfel de seg- 
mente culturale, se instalează o ceaţă a nesiguranţei unei comunităţi ca identi- 
tate specifică într-o arie geografică. Acesta este momentul prielnic în care sunt 
introduse în cultura unui popor, pseudovalori din diverse colţuri ale lumii, în 
scopuri comerciale şi nu numai. Aceste momente în care reperele culturale 
autentice zac în întuneric, desuetudine şi degradare efectivă, pot deveni pericu- 
loase prelungindu-se. De aceea un patrimoniu cultural cu specific național 
trabuie „restaurat” periodic în primul rând din punct de vedere moral şi legis- 
lativ. 

Valorile culturale sedimentate în structura intelectuală şi chiar în subcon- 
ştientul unei generaţii sunt cele care vor fi transmise mai departe în viitor. În 

măsura în care respectul pentru obiectul cultural autentic, va creşte sau va 
exista la parametri de normalitate, în aceeaşi măsură va fi sprijinit şi dezvoltat 
domeniul conservării şi restaurării bunurilor de patrimoniu, pentru asigurarea 
continuității moştenirii culturale. 

Integritatea materială a unei opere ne oferă şi o integritate spirituală auten- 
tică. În cazul în care diversele fenomene de degradare au dus la pierderea irecu- 
perabilă a unor părţi a operei, completarea lipsurilor este o operaţie de restau- 
rare materială, care însă nu acoperă în acelaşi fel integritatea spirituală a 
mesajului operei respective. C. Brandi afirmă pe bună dreptate că ,„ adăugirea 
va fi cu atât mai nepotrivită cu cât va fi mai apropiată de refacere iar refacerea 
va fi cu atât mai admisibilă cu cât se va îndepărta de adăugire şi cu cât va viza 
constituirea unei noi unităţi pe baza celei vechi”. Astfel de judecăţi principiale 
asupra justificării unor intervenţii, ţin atât de o logică a integrității materiale şi 
culturale a operei cât şi de anumite principii legate atât de reversibilitatea ope- 
raţiilor cât şi de o metodologie acceptată la nivel internaţional. Fără a intra în 
astfel de amănunte care sunt specificate în Carta Restaurării, nu dorim decât să 
afirmăm încă o dată că nici un popor nu se poate integra într-o istorie univer- 
sală, fără a deţine o identitate specifică dată de un tezaur cultural propriu prin 
afirmarea valorilor culturale autentice. 

De aceea conservarea şi restaurarea bunurilor patrimoniale trebuie să repre- 
zinte într-o societate modernă un domeniu vital, sprijinit şi conectat firesc cu 
toate celelalte domenii cultural artistice şi nu numai, ca o garanţie esenţială a 
rezistenţei şi valorificării culturii întregi, în timp. 

Conservarea bunurilor culturale reprezintă pe lângă păstrarea identităţii 
noastre naţionale, axul spiritualității unei culturi specifice, care în măsura în 
care este protejat şi valorificat, duce la însăşi progresul social şi economic. 

Cunoaşterea reciprocă între popoare şi stabilirea unor strânse relaţii culturale 
se bazează tocmai pe valorificarea patrimoniului național, prin schimburi de 
expoziţii sau programe comune, prin care ne putem face cunoscut tezaurul cul- 
tural, în spațiul european şi nu numai. 

Atât prin intermediul unor colaborări cu Bisericile creştine europene cât şi 
cu organismele internaționale din cadrul U.N.E.S.C.O., cum ar fi I.C.O.M., 
Consiliul Internaţional al Muzeelor, este necesar să ne implicăm în elaborarea 
unor proiecte comune, privind salvarea unor valori şi monumente de inestima- 
bilă valoare. 

2. Noţiuni generale asupra tehnicii picturii tempera 
şi a formelor de degradare ale acesteia 


Definiţia tehnicii tempera diferă de la un autor la altul, în funcţie de unele 
precizări legate de latura pur tehnică sau ştiinţifică din care este privită. 

Termenul provine de la cuvântul italian temperare care înseamnă a ames- 
teca, a echilibra. Unii autori, mai ales pictori ai evului mediu, aplică denumirea 
de tempera tuturor amestecurilor de pigmenţi cu un liant chiar şi cu vernis sau 
ulei. Înţelesul corect al cuvântului tempera este acela al unei tehnici de pictură 
în care pigmenţii folosiţi sunt legaţi prin lianţi emulsionaţi. 

Emulsia pentru tempera cuprinde de obicei mai multe lichide cu tendințe 
contrare (de dispersie), care sunt aduse prin emulsionare la un echilibru între 
ele. Elementul dispersant poate fi oul întreg sau numai gălbenuşul de ou, ca- 
zeina, gumele sau cleiurile vegetale — iar elementul dispersat diverse uleiuri, 
răşini sau ceruri. Unii autori includ chiar şi encaustica în tehnica tempera, 
referindu-se practic la un tip de encaustică la rece, executată cu emulsii pe bază 
de ceară. 

Tehnica tempera constituie din punct de vedere istoric, prima tehnică 
folosită în pictura de şevalet fiind mult superioară tehnicii de pictură în ulei, 
prin durabilitatea sa în timp, prin menţinerea neschimbată a tonurilor folosite, 
prin stabilitatea peliculei de culoare la influenţele de microclimat, tocmai dato- 
rită emulsiilor folosite. 

Tehnica tempera a fost folosită încă din Egiptul antic, unde s-au utilizat pig- 
menţi minerali integrați în emulsii pe bază de gume, ou sau gelatină. Pe lângă 
acestea, s-au folosit ca şi în unele ţări europene mai târziu, emulsii pe bază de 
ceară şi unele răşini naturale. 

În afară de folosirea acestei tehnici pe sarcofage sau la împodobirea pere- 
ților, în primele etape istorice, se întâlneşte mai apoi la pictarea crucifixelor, 
panourilor mobile, dipticuri, tripticuri, ca şi la executarea miniaturilor de pe 
manuscrise. Din Italia, tehnica tempera s-a răspândit repede în Rusia, unde a 
dominat mult timp orice alte tehnici. Către sfârşitul sec. al XVI-lea, apare teh- 
nica mixtă care va face treptat trecerea către pictura în ulei. În general, cel mai 
răspândit suport pentru tehnica tempera a fost lemnul. 

În Egipt s-a folosit lemnul de cedru şi sicomor, în Italia pinul, nucul, plopul 
şi castanul. În Olanda şi Germania stejarul, părul, mai rar coniferele şi teiul. 

În ţara noastră s-a folosit pinul, teiul, plopul, paltinul şi pomii fructiferi, mai 
rar stejarul. Debitarea suporturilor se făcea prin tăiere perpendicular pe fibră, 
sau tangenţial. Uneori lemnul debitat era stabilizat prin fierbere timp de 6-8 

ore, prin procedeul respectiv obținându-se coagularea albuminei lemnoase, pre- 
zentă într-un procent mai mare sau mai mic în fibra lemnoasă. 

Cu timpul au apărut panouri confecționate din mai multe bucăţi prin metoda 
parchetajului, încleiate între ele. Parchetajele erau elaborate prin metoda nut şi 
feder, prin asamblare cu cepuri, prin încastrare pe jumătate, asamblare cu ba- 
ghetă interioară, care uneori erau aplicate şi în extremităţile panoului, pentru 
contracararea eventualelor deformări. 

Tot pentru evitarea deformărilor panoului erau confecţionate şi traverse tip 
„coadă de rândunică”, încastrate total sau parțial în panou. 

Stratul pictural, aplicat pe aceste suporturi, începe de regulă cu stratul de 
preparaţie, în care unii autori încadrează şi grundurile. Preparaţia de fapt, este 
pregătirea suportului pentru aplicarea straturilor propriu-zise de grund, consti- 
tuind una din cele mai importante componente din stratigrafia picturii, de care 
depinde în mare măsură durabilitatea acesteia în timp. Această preparaţie este 
alcătuită dintr-o soluţie de clei de piele, de oase sau de peşte, mai rar întâl- 
nindu-se cleiurile vegetale sau cazeina. Cele mai utilizate au fost cleiurile de 
piele şi de oase. Acestea erau aplicate în straturi succesive, şlefuite apoi cu di- 
verse materiale abrazive, sau cu unelte metalice. 

Pe această preparaţie erau aplicate straturi de grund cu denumirea de impri- 
matură, în care frecvent erau introduşi diverşi pigmenţi pentru obținerea unui 
fond deja colorat (ocru, negru, verde). 

Grundurile erau constituite din clei şi o substanță amorfă, cele mai frecvente 
fiind alabastrul şi creta de munte. Între preparaţie şi grund, în Rusia în special, 
s-a folosit o pânză ca strat intermediar, pe toată suprafaţa panoului, sau numai 
la îmbinări. În anumite cazuri, în grunduri întâlnim adaosuri de praf de mar- 
mură, alb de zinc, sau diverse argile. 

În procesul tehnologic tradiţional al tehnicii tempera, după aplicarea grundu- 
rilor, urma operaţia de aurire, care reprezenta un proces tehnologic minuţios, 
aceasta aplicându-se pe un strat de bolus roşu, care conţinea pigment ocru, pă- 
mânt roşu, miniu, albuş de ou, săpun. Foiţele de aur erau aşezate pe această 
preparaţie înmuiată în alcool, după care erau finisate cu fildeş, alte tipuri de os 
sau pietre preţioase. 

Pigmențţii folosiţi la tempera sunt mai numeroşi decât cei folosiţi la frescă, 
fiind excluşi doar cei sensibili la emulsiile folosite (pigmenţii de crom, de man- 
gan, galbenul de Neapole). 

În funcţie de emulsie, cea mai frecvent folosită a fost tempera de gălbenuş 
de ou, emulsionat în apă, uneori cu adaos de ulei şi răşini naturale. S-au folosit 
de asemeni unele reţete cu albuş de ou şi lapte de smochin. Alte adaosuri 

întâlnite la tempera de ou mai sunt fierea de bou, vinul, esenţa de terebentină, 
oţetul şi glicerina. 

O altă categorie este tempera de clei de piele, clei de iepure sau de gelatină. 

Rezistenţa în timp a acesteia este mult inferioară temperei de ou datorită 
vulnerabilității biologice şi la umiditate a acestor cleiuri. 

O a treia categorie este tempera de cazeină în care sunt incluse componente 
ca varul, cazeina, terebentina şi un ulei vegetal. 

O ultimă categorie include tempera vegetală, având gumele vegetale compo- 
nentă principală. Aceste gume sunt reprezentate de cleiurile de cireş, vişin, sau 
alţi pomi fructiferi. Această categorie s-a folosit în special la executarea minia- 
turilor pe hârtie sau pergament. 

Verniurile folosite la tehnica tempera sunt cele care încep cu albuşul de ou, 
gelatina, lacurile pe bază de şelac ulei şi răşini naturale. Cele mai importante 
răşini naturale, folosite în fabricarea verniurilor au fost copalul, damarul, san- 
daracul, colofoniul, mastixul. 

Pictura tempera este un conglomerat de componente mai mult sau mai puţin 
omogene, din punct de vedere al durabilităţii în timp. Este foarte important să 
cunoaştem durabilitatea în timp a acestor componente, ca şi vulnerabilitatea lor, 
acest lucru permiţându-ne să descifrăm corect apariţia în timp a degradărilor. 
Pierderea cea mai mică a calităţii unuia dintre dintre constituienţi duce inevi- 
tabil la determinarea degradării altora. De aceea, cu cât materialele folosite sunt 
mai omogene, cu atât opera va fi mai durabilă. 

Cauzele degradării picturii tempera pot fi împărțite în multe categorii, func- 
ție de factorii determinanţi. Dar ca să înţelegem mai corect aceste fenomene 
complexe este bine să facem de la început o distincţie între termenii de degra- 
dare, deteriorare şi alterare. Potrivit tratatelor de specialitate, deteriorarea defi- 
neşte pierderea într-un anumit procent a calităţilor inițiale ale componentelor 
din care se constituie opera. 

Degradarea exprimă deja o pierdere însemnată a diferitelor elemente din 
opera de artă, fiind practic o fază avansată a deteriorării. 

Alterarea defineşte diferite transformări fizico-chimice ale materiilor consti- 
tutive a operei în relație cu microclimatul. 

Cauzele degradării picturii pot fi împărțite în două mari categorii: 

— cauze interne, sau endogene, care ţin de calitatea materiilor componente 
ale operei, de felul cum au fost folosite şi deci de interacțiunea dintre ele; 

— cauze externe sau exogene, care exprimă factorii de degradare apăruţi în 
urma relației dintre obiect şi microclimat. 

Aceste categorii de obicei se intersectează, sau se determină una pe alta, 
astfel încât, în descifrarea cauzelor degradării unei picturi, întâlnim o mare di- 
versificare a înlănţuirii acestora. 

Unul din primele mecanisme ale degradării picturii tempera este fenomenul 
îmbătrânirii. Acesta este un mecanism oarecum firesc şi este datorat unor fac- 
tori multipli: influenţa microclimatului care determină evaporări, tensionări sau 
detensionări, ori factori fizico-chimici legaţi de polimerizări ale lianţilor, meca- 
nismele deteriorărilor biologice, reacţii fotochimice. 

Materialele constitutive ale icoanei au comportamente specifice: lemnul se 
închide la culoare, preparaţiile îşi pierd coeziunea şi devin sfărâmicioase, pig- 
mențţii îşi schimbă tonurile, verniurile se îngălbenesc, se albesc, sau se îmbru- 
nează. Umiditatea şi temperatura joacă un rol fundamental în procesul îmbă- 
trânirii, pe al doilea loc situându-se radiaţiile luminoase. 

Alături de mecanismul îmbătrânirii fireşti se pot adăuga degradări multiple 
cauzate de tehnica de autor, defectuasă, ca şi de intervenţii ulterioare necores- 
punzătoare care, cumulate, pot duce la pierderea ireversibilă a operei. 

Degradarea suportului de lemn al icoanei capătă forme specifice, de la caz 
la caz. Orice suport lemnos, cu neglijabile diferenţe privind vechimea lui în 
timp, rămâne permanent un organism „viu”, mai mult sau mai puţin sensibil la 
influenţele microclimatului. Panourile de lemn în funcție de felul în care sunt 
alcătuite se pot încovoia, se pot fisura, sau micşora. Fisurile, crăpăturile sau 
fracturile, alte deformări sau schimbări dimensionale sunt în strânsă legătură 
cu sistemul de consolidare al fiecărui panou (traverse, tacheţi, încleieri), ca şi 
de însăşi modul de debitare a suportului respectiv. Şocurile mecanice şi inter- 
venţiile ulterioare necorespunzătoare asupra panoului reprezintă elemente care 
de asemeni pot duce la fisurarea şi degradarea panoului în cauză. Alături de 
frecventele deformări sub formă de curburi regulate sau alte deformări neregu- 
late, se întâlnesc multiple alte degradări ca: rosăturile, zgârieturile, loviturile, 
arsurile, alterările cromatice ale fibrei. 

O grupă însemnată a degradărilor suportului o reprezintă cele biologice, care 
de obicei sunt legate direct de procentul de umiditate a microclimatului, care 
poate influenţa apariţia, menţinerea sau dezvoltarea agenţilor de biodeteriorare 
(ciuperci, mucegaiuri, insecte, rozătoare etc). 

Degradările stratului pictural pot să apară din profunzime spre suprafaţă, sau 
de la suprafaţă spre suport. În general cele mai grave degradări apar dinspre 
suport spre suprafaţă, mai ales şi datorită faptului că orice degradare a supor- 
tului se transmite stratului pictural. Dar, de cele mai multe ori, degradările 
grundurilor şi implicit ale preparaţiei, decurg din alterarea lianților folosiți la 

grundurile respective. Liantul poate fi subiectul unui atac biologic sau al 
fluctuaţiilor temperaturii şi umidității. Toţi lanţii au un timp de îmbătrânire 
specific, acest mecanism ducând progresiv la fărâmițarea şi pulverulenţa grun- 
durilor. Degradările grundurilor pot apărea sub formă de cracluri timpurii sau 
de bătrâneţe, fisuri, desprinderi fără acces, desprinderi sub formă de acoperiş, 
alterări cromatice etc. 

Grundurile reacţionează inevitabil şi la orice mişcare a panoului. Aceste 
mişcări duc la început la fisuri izolate, care treptat se îndesesc creând reţele 
specifice. Tehnica de autor poate determina de asemeni (prin cantităţi necores- 
punzătoare de clei în grund) cracluri specifice care atrag după sine şi deteriorări 
ale întregului strat pictural. Toate degradările grundului se transmit în cele mai 
multe cazuri şi celorlalte straturi, respectiv la pelicula de culoare şi verni. O 
serie de degradări ale peliculei de culoare apar funcţie de alterările liantului fo- 
losit sau de cele ale pigmenţilor în sine, ori ale combinațiilor de pigmenţi. 
Aceste alterări por fi sub formă de înnegriri, decolorări, sau schimbarea nuan- 
telor şi tonurilor originare, în funcţie de calitatea amestecurilor folosite. Natura 
liantului ca şi grosimea stratului pictural au de asemeni o influenţă însemnată 
în apariţia unor alterări a peliculei de culoare. Îmbătrânirea liantului duce de 
obicei la îngălbeniri sau la întunecări ale tonurilor, ori la creşterea anormală a 
transparenţei peliculei de culoare, pierderea coeziunii liantului, atrăgând după 
sine alterări până la pulverulenţa peliculei picturale. Desprinderile fără acces, 
sub formă de acoperiş, de râuri, sau solzi, cojirile şi orice fel de desprindere a 
aderenţei peliculei de culoare, duc în cele din urmă la apariţia lacunelor, deci 
a pierderii integrale a unor porțiuni din stratul pictural. 

Ca şi celelalte componente ale stratigrafiei operei picturale, pelicula de pro- 
tecţie a unei picturi este direct influențată de parametrii microclimatului şi de 
reacţiile celorlalte părți componente ale picturii. 

Îmbătrânirea verniurilor este inevitabilă, acest fenomen fiind mai scurt sau 
mai lung, funcţie de natura verniului, ca şi de contextul elaborării şi păstrării 
picturii. Îmbătrânirea verniului duce la întunecare, îngălbenire, craclare şi pul- 
verulenţă. Atacurile biologice deteriorează de asemeni majoritatea verniurilor 
tradiţionale. Îmbrunarea, albirea, albăstrirea sau opacizarea verniurilor decurg 
din şocurile termice şi de umiditate sau din intervenţiile necorespunzătoare asu- 
pra operei de artă. 

Am oferit aceste cunoştinţe generale asupra morfologiei unei picturi şi 
asupra mecanismelor şi tipurilor de degradare a ei, considerându-le cunoştinţe 
minime pe care trebuie să le posede un conservator sau chiar un deţinător de 
valori patrimoniale. Cu cât cei care deţin aceste valori vor avea cunoştinţe mai 

detaliate asupra problematicii complexe care o pune protejarea unor astfel de 
valori, cu atât aceştia vor şti care este momentul în care trebuie să solicite 
ajutorul restauratorului, pentru stoparea unor degradări care pot avansa până la 
pierderea piesei respective. 


3. Priorităţi şi principii generale ale conservării picturii. 
Sisteme moderne de conservare şi expunere ale operei de artă 


O prioritate pentru conservarea nu numai a icoanelor, ci pentru întreg patri- 
moniu eclezial este continuarea şi finalizarea grabnică a inventarierii şi catalo- 
gării amănunțite a tuturor pieselor din biserici, mănăstiri, depozite sau muzee 
mănăstireşti. O dată cu întocmirea unor fişe de evidenţă şi de conservare, 
pentru fiecare piesă în parte, se va putea efectua apoi şi o listă corectă de prio- 
rități a necesităţii intervențiilor de conservare activă sau de restaurare. Doar în 
acest fel se va putea da curs salvării de la distrugeri ireversibile, a unor piese, 
deseori cu caracter de unicat. 

În fiecare sit eclezial, fiecare depozit sau muzeu, trebuie să se urmărească 
menţinerea pieselor pictate într-o stare cât mai apropiată de cea inițială. 

În aceste aşezăminte trebuie să-şi desfăşoare activitatea conservatori de spe- 
cialitate, care să urmărească profilaxia proceselor de degradare, pentru stoparea 
unor fenomene de alterare, precum şi evitarea unor efecte periculoase şi dău- 
nătoare cauzate de abordarea fără competenţă a unor inițiative de „conservare” 
sau chiar de „restaurare”. 

Considerăm deci nu numai o prioritate stringentă, ci o necesitate de mare ur- 
genţă, angajarea unor conservatori cu studii de specialitate în domeniu, în toate 
centrele, situri, mănăstiri, depozite, care dețin valori de patrimoniu şi nu au an- 
gajaţi în această specialitate. Nu putem periclita în continuare starea de conser- 
vare şi aşa destul de precară a patrimoniului naţional, cu acţiuni şi inițiative 
empirice. 

O altă prioritate este depozitarea şi expunerea corectă a obiectelor de pa- 
trimoniu. În cazul când situl eclezial sau biserica nu posedă un spaţiu special 
construit şi amenajat în scopul depozitării icoanelor, conservatorul care se o- 
cupă de protejarea patrimoniului din situl respectiv va trebui să urmărească 
menţinerea în spaţiul de depozitare a unui microclimat cu parametri constanţi 
ai temperaturii şi umidității. 

Aceşti parametri de temperatură şi umiditate trebuie menţinuţi constanţi cu 
ajutorul instalaţiilor de aclimatizare, acest lucru fiind esenţial pentru protejarea 
picturii catapetesmelor sau a picturilor murale. 

Dacă biserica ori situl eclezial nu posedă instalaţii de aclimatizare, este 
necesar cel puţin să fie asigurată încălzirea centrală proprie pe timp de iarnă şi 
efectuarea lucrărilor de drenaje şi înlăturare a umidității în porțiunile cu igrasie 
a zidurilor. 

Nu se vor aşeza în apropierea iconostaselor sau a altor icoane mobile, surse 
puternice de iluminat, încălzit, elemenţi de calorifer etc. Pentru protejarea pic- 
turii sursele de iluminat nu trebuie să depăşească 150-200 de lucşi. 

Icoanele care sunt într-o anumită stare de degradare şi cu atac biologic activ, 
se vor depozita în încăperi separate pentru a fi supuse tratamentelor biologice 
şi de consolidare profilactică. Aceste tratamente vor fi executate numai de către 
specialişti atestaţi în domeniu. 

Este mult mai periculos să se execute unele operaţii de consolidare sau orice 
alte operaţii de restaurare sau conservare activă, de către persoane neavizate. 
S-au întâmplat din nefericire şi poate încă se mai întâmplă ca unele icoane sau 
chiar catapetesme întregi, să suporte tratamente total necorespunzătoare, unde 
s-au folosit metodologii greşite de intervenţie, substanţe cu caracter ireversibil, 
sau concentraţii necorespunzătoare. 

Aceste intervenţii periculoase au agravat şi mai mult starea pieselor respec- 
tive, ducând în unele cazuri la pierderea ireversibilă a unora. 

Condiţiile microclimatice optime, în care pictura nu este afectată sunt: umi- 
ditatea relativă trebuie să se menţină între 50-60%, valorile de temperatură între 
limitele de 1-18 grade C, trebuie să se menţină la un prag constant cu variaţii 
admise de maximum 3-4 grade, corelată desigur cu U.R. 

De asemeni este necesară evitarea expunerii picturii razelor ultraviolete ca 
şi razelor infraroşii, lucru care se poate rezolva prin ecranarea surselor de ilu- 
minat sau a geamurilor. 

O importanţă deosebită o au măsurile care se iau în vederea transportului 
pieselor de pictură, al icoanelor, sau altor piese policrome, cât şi însăşi mânu- 
irea lor cu diverse ocazii. Cei care manevrează icoanele într-un depozit, sau în 
săli muzeale, vor purta mănuşi adecvate, orice transport sau circulație a pie- 
selor, făcându-se cu mijloace care asigură protecţie şi securitate maximă. Am- 
balarea unei picturi în vederea unui transport mai lung, se va face în raport cu 
particularitățile obiectului pictat şi cu proprietăţile sale fizico-mecanice, 
urmărindu-se asigurarea unei protecţii depline împotriva unor factori de risc, 
ca: variațiile de umiditate, pătrunderea lichidelor şi gazelor, şocuri şi trepidaţii, 
degradări mecanice. 

Ambalajul trebuie executat de o persoană specializată în domeniu, care va 
folosi materiale neutre din punct de vedere chimic, fiind de asemeni rigide şi 


NOȚIUNI GENERALE DE CONSERVARE A ICOANELOR 193 


rezistente pentru evitarea şocurilor mecanice. Ambalajul va fi de asemeni etang 
şi impermeabil şi va asigura o izolare termică eficientă, aşa încât la o diferenţă 
de temperatură de 20-30 grade C, în interiorul containerului temperatura să nu 
se modifice cu mai mult de 1-2 grade. 

Depozitarea icoanelor trebuie făcută în încăperi cu un microclimat constant, 
aşezate în rasteluri special confecționate. Rastelurile pot avea rafturi culisante, 
iar panourile pictate vor fi aşezate cu faţa în sus şi acoperite cu hârtie neutră. 
Menţinerea parametrilor de umiditate relativă în anumite spaţii mai restrânse 
se poate obţine prin folosirea silicagelului binecunosut care se poate amesteca 
cu un sortiment de silicagel cu indicator propriu de saturație, în proporție de 10 
%. În acest fel se obţine un amestec care poate indica saturaţia avertizându-ne 
asupra momentului în care este necesară regenerarea. Un nou sortiment, mult 
mai performant, propus de firma Fuji Davison este produsul numit ART- 
SORB, care are o capacitate de cinci ori mai mare decât silicagelul de densitate 
normală. 


